Гъэхъагъэхэм ахэхъо | Адыгэ Макъ\nАвтор: Редакция\t/ 14.11.2019\t/ КУЛЬТУРЭР, КЪЭБАРЫКlЭХЭР\t/\nАдыгэ культурэм и Гупчэу ПсышIопэ районым щыIэм ихудожественнэ коллективхэм ятекIоныгъэхэм зэпымыоу ахагъахъо.\nАдыгэ Республикэм культурэмкIэ изаслуженнэ IофышIэу Хэшх Руслъан ыгъэсэгъэ къэшъуакIохэм Шъачэ имызакъоу, шъолъыр зэфэшъхьафхэми яIэпэIэсэныгъэ къащагъэлъагъо. ТекIоныгъэхэмкIэ икIыгъэ бжыхьэр баигъэ.\nАдыгэ культурэм ия 7-рэ шъолъыр фестиваль-зэнэкъо­къоу «Дышъэ танджым» Шапсыгъэ къикIыгъэ къэшъокIо ансамблэу «Адыгэхэр» зыфиIорэр чанэу хэлэжьагъ. Ар Адыгеим и Тэхъу­тэмыкъое район щы­кIуагъ. Къэ­шъуакIохэр апэрэ шъуашэ зиIэ дипломымрэ ахъщэ шIухьафтынрэкIэ хагъэунэфыкIыгъэх.\nАдыгэ лъэпкъым ишъуашэ фэгъэхьыгъэ Дунэе фестивалым «Адыгэхэр» хэлэжьагъэх, якъэ­гъэлъэгъонхэр цIыфхэм агу рихьыгъэх.\nТэрчэкъо Бибэ зипэщэ народнэ ансамблэу «Шапсыгъ» зыцIэр лъэпкъ культурэхэмрэ фольклорымрэ афэгъэхьыгъэ я IV-рэ Дунэе зэнэкъокъу-фестивалым рагъэблэгъэгъагъэх. Ар культурнэ-гъэсэныгъэ проектэу «Радуга планеты» зыфиIорэм иIахьэу Москва щырекIокIыгъ. НыбжьыкIэхэм якъэшъуакIэ жюрим хэтхэм лъэшэу агу рихьыгъ, къэшъуакIохэм текIоныгъи 3 къахьыгъ. Лъэпкъ къа­шъомкIэ – апшъэрэ чIыпIэр, «Пшъэшъэ къашъомкIэ» апэрэ шъуашэ зиIэ дипломыр, ахэм афэшъхьафэу сомэ мин 25-рэ къафагъэшъошагъэх. Зэнэкъо­къум Урысыем ишъолъыр 29-рэ ыкIи IэкIыб хэгъэгухэм къарыкIыгъэхэр хэлэжьагъэх.\nЛъэпкъ культурэм и Гупчэу ПсышIуапэ дэтым игъэхъагъэхэм къахэзыгъэхъуагъэхэм ащыщ адыгэ орэдымрэ къашъомрэкIэ народнэ ансамблэу «Одышъ» зыфиIорэри. Ар зэхэзыщагъэр ыкIи пэщэныгъэ дызезыхьэрэр Гъошъо Сафыет. Тызхэт мазэм икъихьагъум Шъачэ щыкIогъэ фестиваль-зэнэкъокъуми коллективым лъэныкъохэу «Пшъэшъэ къа­шъомрэ» «Убых къа­шъом­рэкIэ» шIухьафтынитIу къыщыдахыгъ.\n«Аферым» ятэIо! Гъэхъэ­гъакIэ­хэр ашIынхэу афэтэIо.